贈王敦素兼簡正平
作者：釋德洪
朝代：宋

paragraphs: 空山無人舟壑移，坐看香燒行篆畦。
兄弟華軒肯過我，墮甑與箒生光輝。
著屐登山亦不惡，攜被假宿良幽期。
燈前綠髪映玉頰，風流未數崔宗之。
夜談詞辯出神駿，頓塵赤兔真權奇。
我欲置君帥河朔，軍前千騎紅粧隨。
望雲題詩付横槊，玉带錦袍英特姿。
又欲置君玉堂卧，霧窗棐几春晝遲。
醉中草制敏風雨，諸公堵立相嗟咨。
微吟擁鼻笑不語，恐未免爾無多辭。
爲君張燈掃東壁，他日重來讀此詩。